16 Perlemoendraai Beach House | LekkeSlaap
Hierdie bekoorlike afgewitte huis is teen die strand in Moeriesbaai geleë, een van Jacobsbaai se klein baaitjies aan die Weskus. Die huis bied gerieflike slaapplek vir 4 volwassenes en 4 kinders.
Daar is 3 en suite-slaapkamers, 2 van hulle is onder geleë en beskik elk oor 'n koningingrootte-bed. Die solderkamer het 'n dubbelbed en 2 enkelbeddens wat ideaal is vir 'n gesin van 4 of vir 2 volwassenes. Die solder het 'n aparte stort en toilet en ook sy eie balkon.
Die moderne kombuis is oopplan en goed toegerus vir selfsorg en beskik oor 'n stoof, oond, mikrogolf, en 'n ingeboude waterfilter. Die gerieflike leefarea het 'n kaggel.
Gaste kan die wonderlike uitsigte van die ruim veranda af geniet, of lekker lê en lees in die hangmat. Die strand en getypoel is net 'n paar tree weg. Daar is 'n Fluid-kano wat gaste kan gebruik. Gaste moet hul eie hout bring om te braai of om die kaggel aan te steek. Linne en handdoeke word voorsien.
Daar is geen TV in die huis nie.
Doendinge in die omliggende area sluit die volgende in: fietsryroetes, stap- en drafroetes, visvang, kreefduik (slegs in seisoen) en branderplankry. Augustus en September is blomseisoen in Jacobsbaai, wat moontlik die beste geheim aan die Weskus is. Daar is verskeie restaurante naby Jacobsbaai en die West Coast Mall is 12 km weg in Vredenburg.